รัฐมนตรีว่าการกระทรวงมหาดไทย ยอมรับ ปริมาณน้ำที่อุบลราชธานีมีมาก สั่งการเจ้าหน้าที่ดูแลเข้ม 24 ชั่วโมง พร้อมเร่งผลักดันน้ำ ลดผลกระทบให้น้อยที่สุด
รัฐมนตรีว่าการกระทรวงมหาดไทย ยอมรับ ปริมาณน้ำที่อุบลราชธานีมีมาก สั่งการเจ้าหน้าที่ดูแลเข้ม 24 ชั่วโมง พร้อมเร่งผลักดันน้ำ ลดผลกระทบให้น้อยที่สุดพลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงสถานการณ์อุทกภัยที่จังหวัดอุบลราชธานี ว่า ขณะนี้มีปริมาณน้ำค่อนข้างมาก เมื่อประมาณ 01.00 น. ที่ผ่านมามีปริมาณฝนตกลงมาอีก 80 มิลลิเมตร ซึ่งถือว่าหนักมาก ฝั่งอำเภอเมืองจึงได้รับผลกระทบมาก แต่ขณะนี้เจ้าหน้าที่ได้เตรียมเฝ้าระวังตลอด 24 ชั่วโมง พร้อมเร่งระบายน้ำ โดยได้มีการติดตั้งเครื่องผลักดันน้ำ ทั้งที่อำเภอพิบูลมังสาหารและโขงเจียม ประมาณ 60 เครื่อง ผลักดันน้ำออกจากพื้นที่ให้เร็วที่สุด เพื่อลดมวลน้ำ และหากฝนไม่ตกลงมาเพิ่มอีกตั้งแต่บ่ายนี้เป็นต้นไป สถานการณ์น่าจะดีขึ้น อย่างไรก็ตามในการดูแลประชาชน ทุกภาคส่วนได้ดูแลอย่างเต็มที่ ทั้งความเดือดร้อนความเป็นอยู่และการสัญจร โดยมีจิตอาสา ตำรวจ ทหาร ลงพื้นที่ไปดูแล รวมถึงโรงพยาบาลต่างๆ ด้วย ขณะที่ในส่วนการย้ายคนออกจากพื้นที่นั้นจะพิจารณาว่าตรงไหนที่จำเป็นก็ต้องย้าย เพื่อความปลอดภัยพลเอก อนุพงษ์ กล่าวด้วยว่า นอกจากที่จังหวัดอุบลราชธานีแล้ว จังหวัดอื่นๆ ก็มีเฝ้าระวังเช่นกัน เนื่องจากมีปริมาณน้ำฝนและน้ำท่ามาก ทั้งนี้พระบาทสมเด็จพระเจ้าอยู่หัวทรงมีพระราชกระแสรับสั่งให้ดูแลประชาชนให้ดีที่สุด และให้ปรับแผนงานทุกหน่วยงานตามที่มีพระราชกระแสรับสั่งลงมา อย่างไรก็ตามทุกหน่วยงานได้เตรียมการในช่วงที่ผ่านมาเป็นอย่างดี พร้อมติดตามสถานการณ์และแจ้งเตือนประชาชนอย่างต่อเนื่อง ขณะที่ประชาชนก็ให้ความร่วมมือเป็นอย่างดี เมื่อแจ้งให้ย้ายหรืออพยพก็ยอมออกจากพื้นที่ ซึ่งการสูญเสียส่วนหนึ่งก็เกิดขณะช่วงอพยพที่โดนน้ำพัดพาและเรือล่มบ้าง โดยหลังจากนี้จะดูแลเยียวยา รวมถึงซ่อมแซมบ้านเรือนให้กับประชาชน